**DOHODA o spôsobe úhrady spoločného záväzku**

uzavretá podľa ustanovenia § 51 Občianskeho zákonníka medzi

Názov: **Ministerstvo zdravotníctva Slovenskej republiky**

Sídlo: Limbová 2, 837 52 Bratislava 37

Zastúpený. MUDr. Viliam Čislák MPH, MBA, minister zdravotníctva SR

IČO: 165565

Bankové spojenie: Štátna pokladnica

Číslo účtu: SK6981800000007000150115

(ďalej len „**účastník 1**“)

a

Názov: **Bratislavský samosprávny kraj**Sídlo: Sabinovská 16, 820 05 Bratislava

Zastúpený: Ing. Pavol Frešo, predseda Bratislavského samosprávneho kraja

IČO: 36 063 606

DIČ: 2021 608 369

Číslo účtu:

(ďalej len „**účastník 2**“ a spolu s účastníkom 1 ako „**účastníci**“)

**I.**

**Preambula**

1. Účastník 1 a účastník 2 boli účastníkmi súdneho konania, vedeného pred Okresným súdom Bratislava II pod sp. zn. 58C/144/2011 a pred Krajským súdom v Bratislave pod sp. zn. 8Co/606/2014, na návrh navrhovateľa **AESKULAP, spol. s r.o.**, Romanova 22-38, 851 01 Bratislava, IČO: 31 370 161, zapísaného v obchodnom registri Okresného súdu Bratislava I, oddiel Sro, vložka č. 6802/B (ďalej len „**navrhovateľ**“), o zaplatenie 1.145.319,47 Eur. Účastníci v uvedených súdnych konaniach vystupovali v procesnom postavení odporcov.
2. Rozsudkom Okresného súdu Bratislava II zo dňa 02.06.2014 č.k. 58C/144/2011-749 uložil súd účastníkovi 1 a účastníkovi 2 povinnosť zaplatiť navrhovateľovi sumu 1.139.235,- Eur spolu s úrokmi z omeškania vo výške 9% ročne od 31.07.2010 do zaplatenia a zároveň ich zaviazal na náhradu trov konania navrhovateľa vo výške 32.556,45 Eur (ďalej tiež ako „**rozsudok súdu prvého stupňa**“).
3. Na odvolanie účastníkov prejednal vec Krajský súd v Bratislave, ktorý rozsudkom zo dňa 13.10.2015 č.k. 8Co/606/2014-829 zmenil rozsudok súdu prvého stupňa tak, že účastníkovi 1 a účastníkovi 2 uložil povinnosť, aby spoločne a nerozdielne zaplatili navrhovateľovi sumu 1.139.235,- Eur spolu s úrokmi z omeškania vo výške 9% ročne zo sumy 1.139.235,- Eur od 31.07.2010 do zaplatenia, ďalej aby spoločne a nerozdielne zaplatili navrhovateľovi náhradu trov prvostupňového konania vo výške 31.423,41 Eur a tiež aby spoločne a nerozdielne zaplatili navrhovateľovi náhradu trov odvolacieho konania vo výške 6.519,08 Eur, a to v lehote do troch dní (ďalej tiež ako „**rozsudok odvolacieho súdu**“). Rozsudok odvolacieho súdu nadobudol právoplatnosť dňa 06.11.2015 a vykonateľným sa stal dňa 10.11.2015.
4. Na základe rozsudku súdu prvého stupňa a rozsudku odvolacieho súdu tak vznikol účastníkovi 1 a účastníkovi 2 spoločný záväzok voči navrhovateľovi na zaplatenie sumy 1.177.177,49 Eur (vrátane trov konania) spolu s úrokmi z omeškania vo výške 9% ročne zo sumy 1.139.235,- Eur od 31.07.2010 do zaplatenia s tým, že účastníci majú postavenie solidárnych dlžníkov, v dôsledku čoho je navrhovateľ ako veriteľ oprávnený požadovať plnenie od ktoréhokoľvek z nich (ďalej tiež ako „**spoločný záväzok**“).

**II.**

**Predmet dohody**

Predmetom tejto dohody je dohoda účastníkov o spôsobe úhrady spoločného záväzku.

**III.**

**Spôsob úhrady záväzku**

1. Účastníci sa dohodli, že spoločný záväzok spolu s prípadnými trovami exekučného konania, ak na tieto do dňa úhrady spoločného záväzku vznikol nárok, uhradí účastník 1. Účastník 1 sa zaväzuje informovať účastníka 2 o vykonaní úhrady spoločného záväzku a prípadných trov exekučného konania s tým, že mu zároveň doručí relevantnú dokumentáciu preukazujúcu vykonanie úhrady (napr. potvrdenie o prevode, výpis z účtu, a pod.).
2. Úhradou spoločného záväzku, prípadných trov exekučného konania a doručením relevantnej dokumentácie preukazujúcej vykonanie úhrady podľa predchádzajúceho bodu vznikne účastníkovi 1 voči účastníkovi 2 nárok na zaplatenie sumy vo výške jednej polovice sumy z vykonanej úhrady podľa predchádzajúceho bodu tohto článku (ďalej len „**náhrada za plnenie**“).
3. Účastníci sa dohodli, že účastník 2 zaplatí náhradu za plnenie účastníkovi 1 v prospech jeho bankového účtu uvedeného v záhlaví tejto dohody v lehote najneskôr do 31.12.2016. Náhrada za plnenie podľa tohto bodu sa považuje za uhradenú až dňom jej pripísania na účet účastníka 1 uvedený v záhlaví tejto dohody. V prípade omeškania účastníka 2 so zaplatením náhrady za plnenie má účastník 1 právo požadovať od účastníka 2 zaplatenie úrokov z omeškania vo výške podľa § 3 nariadenia vlády SR č. 87/1995 Z.z., ktorým sa vykonávajú niektoré ustanovenia Občianskeho zákonníka v znení neskorších predpisov za každý deň omeškania.
4. Účastníci sa dohodli, že si budú poskytovať potrebnú súčinnosť pri plnení záväzkov vyplývajúcich z tejto Dohody.

**IV.**

**Všeobecné a záverečné ustanovenia**

1. Dohodu možno meniť alebo dopĺňať len formou písomných číslovaných dodatkov podpísaných oboma účastníkmi.
2. Právny vzťah založený touto dohodou sa riadi príslušnými ustanoveniami Občianskeho zákonníka.
3. Dohoda je vyhotovená v dvoch rovnopisoch, po jednom pre každého účastníka.
4. Účastníci vyhlasujú, že dohodu si riadne prečítali, jej obsahu porozumeli a táto plne zodpovedá ich skutočnej vôli, ktorú prejavili slobodne, vážne, určite a zrozumiteľne, bez omylu, bez časového tlaku alebo jednostranne nápadne nevýhodných podmienok, bez akéhokoľvek psychického alebo fyzického nátlaku.

V Bratislave dňa V Bratislave dňa

Za účastníka 1: Za účastníka 2:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MUDr. Viliam Čislák MPH, MBA Ing. Pavol Frešo